b"\n_START_ARTICLE_\nVivien Leigh\n_START_SECTION_\n\xc5\xbdivljenjepis\n_START_PARAGRAPH_\nPo dramski \xc5\xa1oli je leta 1935 nastopila v manj\xc5\xa1ih vlogah v \xc5\xa1tirih filmih, nato pa dobila glavno vlogo v filmu Ogenj nad Anglijo (1937). Ljudje so bili o\xc4\x8darani nad njeno fizi\xc4\x8dno lepoto, zaradi \xc4\x8desar je menila, da je v\xc4\x8dasih ne jemljejo resno kot igralko. Bolj kot filmu se je posve\xc4\x8dala gledali\xc5\xa1\xc4\x8du: v 30-letni karieri je uprizarjala raznovrstne vloge, od junakinj komedij No\xc3\xabla Cowarda in Georgea Bernarda Shawa do klasi\xc4\x8dnih shakespearovskih likov, kot so Ofelija, Kleopatra, Julija in Lady Macbeth. Kasneje je nastopila kot karakterna igralka v nekaj filmih._NEWLINE_Javnost jo je mo\xc4\x8dno identificirala z njenim drugim mo\xc5\xbeem Laurenceom Olivierjem, s katerim je bila poro\xc4\x8dena med leti 1940 in 1960. Skupaj sta nastopila v mnogih gledali\xc5\xa1kih predstavah, ki jih je pogosto re\xc5\xbeiral Olivier, ter v treh filmih. Zaslovela je zlasti z vlogama Scarlett O'Hara v filmu V vrtincu (1939) in Blanche DuBois v filmu Tramvaj Po\xc5\xbeelenje (1951), za kateri je prejela oskarja za najbolj\xc5\xa1o glavno \xc5\xbeensko vlogo. Blanche DuBois je uprizorila \xc5\xbee na londonskem West Endu leta 1949. Prejela je tudi nagrado Tony za glavno \xc5\xbeensko vlogo v broadwayski uprizoritvi muzikala Tovarich leta 1963._NEWLINE_Poklicno je pridobila sloves te\xc5\xbeavne sodelavke, ve\xc4\x8dino \xc5\xbeivljenja pa je trpela za bipolarno motnjo in izbruhi kroni\xc4\x8dne tuberkuloze, ki so ji jo diagnosticirali v 1940. letih in za katero je v starosti 53 let tudi umrla. Zaradi zdravstvenih te\xc5\xbeav je bilo v njeni karieri nekaj dalj\xc5\xa1ih obdobij mirovanja."